google/wiki40b huggingface dataset:
Fotomultiplikator

En fotomultiplikator er et svært lysfølsomt lufttomt elektronrør som brukes til registrering av svake lyssignaler. Lyssignalet omgjøres til en elektronstrøm av en fotoelektrisk plate ved inngangsåpningen, som kalles en fotokatode. Elektronstrømmen blir så forsterket i en etterfølgende kaskade av et antall såkalte dynoder, ved hjelp av en fysikalsk effekt som kalles sekundæremisjon. Elektronene som treffer en dynode slår løs flere elektroner enn antall elektroner som treffer. Heri ligger den forsterkende effekten, som i praksis ligger rundt 3 til 10 x per dynodepar. Denne forsterkningen har svært svak egenstøy og det er derfor mulig å forsterke et signal 100 millioner ganger og å detektere enkelt-fotoner. Der er ingen termisk støy (Johnson noise), men noe «shot noise», eller haglstøy.
Fotomultiplikatoren er et av de rørene som ikke helt kan erstattes med halvlederteknologi. De brukes til nuklear- og partikkelfysikk, i astronomien og til medisinsk diagnostikk, såvel som til trommelscanning av bilder.
Betegnelsen multiplikator henviser til at elektronstrømmen fra dynode til dynode multipliseres med forsterkningsfaktoren mellom hvert par. Med ti dynodestrekninger som hver har fire gangs forsterkning (dette er typiske verdier) blir hele forsterkningen lik rundt 4¹⁰ = 1.050.000 ganger. Hver etterfølgende dynode blir tilført omtrent 90 til 100 V mere enn den forrige for å oppnå denne forsterkningen. Elektronene som forlater en dynode har forholdsvis lav hastighet, som økes ved akselerasjon mot neste dynode, som altså har en høyere spenning.
For å optimalisere følsomheten blir dynodene belagt med belegg som har lav arbeidsfunksjon; det vil si at de lett gir fra seg elektroner. Berylliumoksid BeO og manganoksid MgO er populære. Navnet dynode kommer av at hver av dem er både katode og anode; en av dem er katode for neste trinn, som da er anode. Det siste elementet kalles derfor anode og ikke dynode. Anoden er utgangselektroden og signalet avgis der som en elektrisk strøm.
Den fotoelektriske platen ved inngangen er et krystall som omvandler lyskvanter til en elektronstrøm. Denne strømmen tiltrekkes av den første dynoden etter en fokusering. Stoffet som krystallet består av bestemmer hvilke bølgelengder røret kan se. I 1936 kom Cesium-antimon krystallet (Cs₃Sb) som viste seg å være ganske sensitivt.
Svært ofte er en interessert i å måle eller observere stråling ved helt andre bølgelengder enn lys, og også ioniserende stråler. Til det bruk settes en scintillator foran lysinngangen. Scintillatoren omformer innkommende stråling til lys med en bølgelengde som passer til den fotoelektriske platen.
Fotomultiplikatoren ble utviklet på 1930-tallet som en del av jakten på å realisere drømmen om fjernsyn. Det var særlig det amerikanske firmaet RCA som utviklet den som produkt og solgte den.
Den prøyssiske armé

Den kongelige prøyssiske armé (tysk: Königlich Preußische Armee) var kongeriket Preussens hær. Den var viktig i utviklingen av Brandenburg-Preussen til en europeisk stormakt.
Den prøyssiske armé hadde sine røtter i kjernen av leiesoldatstyrkene til Brandenburg under Trettiårskrigen. Kurfyrste Fredrik Vilhelm av Brandenburg utviklet denne styrken til en stående armé, mens kong Fredrik Vilhelm I av Preussen økte størrelsen på hæren drastisk. Kong Fredrik II av Preussen ledet de disiplinerte styrkene til seier under de schlesiske kriger på 1700-tallet, og styrket Kongeriket Preussens renommé og prestisje i Europa.
Hæren var utdatert ved starten av Napoleonskrigene, og Preussen ble beseiret av Det første franske keiserdømme i den fjerde koalisjonskrigen. Under Gerhard von Scharnhorst begynte prøyssiske reformister å modernisere den prøyssiske hæren, noe som bidro til Napoléon Bonapartes fall i den sjette koalisjonskrigen. Konservative stagget moderniseringen, og hæren ble et bolverk for det konservative prøyssiske styre.
Den prøyssiske armé opplevde suksess på 1800-tallet mot Danmark i den andre slesvigske krig, mot Østerrike i den østerriksk-prøyssiske krig, og mot Frankrike i den fransk-prøyssiske krig, noe som gjorde at Preussen samlet de tyske statene og dannet et forent tysk keiserrike i 1871. Den prøyssiske armé dannet kjernen av Den keiserlige tyske armé, noe som ble erstatt av Reichswehr etter Keiserriket Tysklands tap i første verdenskrig.
Den prøyssiske armé var kjent for sin styrke, og Preussen ble ansett som en sterkt militarisert stat. Mirabeau bemerket at «Preussen, er ikke en stat med en hær, men en hær med en stat». Denne sterke militærtradisjonen gjorde at den relativt lille staten utviklet seg til stormakt, og prøyssisk militærtradisjon kom til å prege det tyske forsvaret helt frem til andre verdenskrig.
Deilig er fjorden!

Handling

Terje Svahberg (Rolv Wesenlund) går til innkjøp av en stor og kostbar båt som han egentlig ikke har råd til. Han kommer hjem til sin intetanende familie (kone Elsa Lystad) og forteller at han i dag har kjøpt båt, og at de skal hente den i Danmark.
På vei hjem fra Danmark, i egen båt, kommer de ut for regn og dårlig sikt. Plutselig hører de lyder og Terje sier : det var noe som sa ding, ding, dong. Han går opp på dekk og ser at båten nesten kolliderer med Danmarksbåten. 
Når de kommer fram til båthavnen holder det ikke, til Terjes store fortvilelse, med vanlig medlemskap for å få båtplass. De får beskjed av marinasjef (Per Jansen) om å legge seg på svai ute ved bøya der, så skulle han ta på seg jobben med å ro dem inn og ut, mot bra betaling.
Konen, Rigmors (Elsa Lystad) forsøk på å hjelpe til på dekk ender ikke alltid like bra. En gang kaster hun ankeret opp i salongen til nabobåten, hvor det i tillegg sitter folk. «Vi er svenske», sier Terje og kjører fort vekk fra nabobåten.
Inkassobyrået, Justisia, kommer raskt inn i bildet. Etter at Rigmor finner inkassovarslene bestemmer hun at de skal kalle båten Justisia.
Terje sin kollega, Tandvik (Sverre Holm), kommer innimellom med små bemerkninger som, «ja nå har du sannelig tatt deg vann over huet», «som  man reder så ligger mann» og «null i skatt, null i inntekt, du nærmer deg snart nullpunktet». 
De reiser for å besøker svoger (Helge Reiss) og svigerinne på hytten (for at Rigmor vil vise dem båten). Når de ankommer svoger og svigerinne, hilser Terje på dem med inkassobrev tytende ut fra lommen. Svoger begynner straks å regne ut hvor mye hver tur koster med renter og det hele.
Filmen er blant annet en parodi på 1980-tallets låneiver til privat forbruk.
Pennisetia

Utseende

Middelsstore (vingespenn ca. 20-30 mm), forholdsvis kraftige glassvinger, svarte med gule tverrstriper på bakkroppen. Forvingene er i stor utstrekning skjellkledte. Hannene har dobbelt kamtannede antenner.

Levevis

Larvene lever inne i stammene på ulike planter, blant andre bringebær.
Klemens I

Brevet til korinterne

Klemens er særlig kjent for sitt brev fra menigheten i Roma til menigheten i Korint, kjent som første Klemensbrev. Det ble skrevet mellom 93 og 97, og fortalte om Peters opphold i Roma, Paulus' misjonsreise i Spania og de to apostlenes martyrdød. Brevet inneholder den første referanse til apostolisk suksesjon og legfolk. Bakgrunnen for brevet er at noen kristne i Korint hadde gjort opprør mot lederne i menighet. Brevet er det første eksempelet på at menigheten i Roma griper inn overfor en annen kirke. I Korint ble et godt mottatt, og menigheten leste det i flere år høyt i kirken, på linje med tekster fra Bibelen. Derfor ble det også vurdert om det skulle regnes som en del av Det nye testamente, men man kom tilslutt til at det var en viktig, men ikke guddommelig inspirert, tekst. Det er usikkert om brevet er autentisk.
PvP

PvP er en forkortelse for Player versus Player (engelsk: Spiller mot Spiller), som er en interaktiv konflikt mellom to eller flere spillere i flerspillerspill Dette er i motsetning til andre spill hvor spillere er i konflikt med motstandere kontrollert av datamaskinen. Begrepet blir ofte brukt i spill som har begge typene samhandling, spesielt MMORPGer, og rollespill.
PvP kan bli brukt for å beskrive alle spill hvor spillere er satt mot hverandre.
Det russiske rugkompani

Det russiske rugkompani var et handelskompani som ble opprettet i Bergen i 1629, hovedsakelig for å drive handel med fisk og korn. Kompaniet drev til 1638.
Kjøpmenn som Crijn Hooft, Arendt Nagel, Sander Janssøn og Rasmus Lauritssøn Stud sto bak kompaniet, som også hadde Jens Juel som interessent. Kompaniet importerte rug, hvete og malt fra Arkhangelsk, noe som kan ha vært av en viss betydning for forsyningssituasjonen i Nordland og Finnmark.
Finn Havrevold

Familie

Han var sønn av grosserer Lauritz Paulsen Havrevold (1859–1940) og Marta Malena Nielsen (1873–1927).  Han var lillebror til skuespilleren Olafr Havrevold (1895–1972) og psykoanalytiker Odd Havrevold (1900–91).  Finn giftet seg først i 1937 med Lydia Eleonore  Mysen (1910–99), dernest i Paris i 1939 med skribenten Gunvor Øwre (1910–77) som også skrev hørespill.
Utgivelser og andre verk
Liten granbarvikler

Utseende

Liten granbarvikler har mørkebrune forvinger. Tre brede, litt lysere tverrbånd er sammensatt av flere mindre tverrlinjer. Den er lik mange andre småsommerfugler som flyr i skogen og det er vanskelig å artsbestemme den.  Vingespennet er 9-11 millimeter.
Larven har en blekt grågrønn farge.

Levevis

Liten granbarvikler har en ett-årig livssyklus og flyr i juni og juli, om  ettermiddagen og kvelden. Larvene lever på gran (Picea abies) og sitkagran (Picea sitchensis). Hunnen legger eggene enkeltvis ved feste til grannålene. Hunnen velger skudd fra året før. En hunn lever normalt, bare en uke, og kan i den tiden klare å legge 10-30 egg.
Eggene klekker etter 2-3 uker og larvene borer seg inn i grannålen. De små larvene minerer (lager ganger) i grannålene. I løpet av høsten huler den ut en nål hvor den overvintrer.
Neste vår spiser den mer av nålen og nåler ved siden av. Etter noen hudskift har larven vokst og spinner flere nåler sammen til et lite «reir» som kan bestå av 10-15 nåler. I slutten av juni er larven utvokst og spinner seg en kokong på greinen, enten ved de brune nålene eller ute blant årets nåler.

Utbredelse

Arten er utbredt over det meste av Europa bortsett fra Island, Portugal og det sørlige Balkan, også i det nordlige Asia og Nord-Amerika. Liten grankveldvikler er utbredt i granskogen over hele Norge nordover til Troms. Det er bare spredte funn fra Vestlandet, trolig på grunnen av at grana forholdsvis nylig er innført og plantet her.
Next Door to an Angel

«Next Door to an Angel» er en amerikansk popsang, skrevet av Neil Sedaka og Howard Greenfield.
Den ble spilt inn av Sedaka selv og utgitt på singlen RCA Victor 47-8086 i 1962. Arrangør og dirigent var Alan Lorber. Produsenter var Al Nevins og Don Kirschner. B-siden var en eldre sang av Sedaka og Greenfield, «I Belong to You», fra 1959.
«Next Door to an Angel» var også  det første sporet på samle-LP-platen Neil Sedaka Sings His Greatest Hits (RCA Victor 
LSP 2627 (stereo) og RCA Victor LPM 2627 (mono)) fra 1963.

Norsk versjoner

Steinar Fjeld,  Svein Wilhelm Ramberg og Gunnar Jørstad har skrevet norske tekster. Versjonen til Fjeld bærer tittelen «Huset til nabo'n».  Versjonen til Ramberg heter «Min nærmeste nabo». Jørstad's versjon heter "Jeg har en bingo-sal som nabo".
Ringtrost

Beskrivelse

Fuglen er ca. 27 cm og veier 110 g. Hannen er svart, hunnen brunlig. Ringtrost har et hvitt, halvmåneformet parti i brystet og lyse parti på de sammenfolda vingene. Sangen kan variere, men er ofte et klagende tiuii tiuii tii.

Utbredelse

Nominatformen finnes i Fennoskandia, Nordvest-Russland og på De britiske øyer. I Sør- og Mellom-Europa lever andre underarter. I Norge lever ringtrosten i trefattige, kuperte områder. I midtre og østre område av Sør-Norge er den en høyfjellsart, mens ringtrosten går til kysten i vest og nord.

Levevis

Ringtrosten lever av meitemark, snegler og insekt. Den kan fly ganske langt vekk fra hekkeplassen for å finne mat. På høsten er føden mer vegetabilsk. 
Fuglen er territoriell og monogam. På hekkeplassen er den temmelig sky. Den bygger reir av grove strå og småkvist. Det er foret innvendig og blir plassert på bakken eller i en busk. I mai til juni legger hunnen 4-5 grønnaktige egg. Disse blir ruget i 14 dager. Ungene er flygedyktige etter omtrent to uker, men blir matet en stund etter dette. Ringtrosten legger av og til to kull.  
Ringtrosten er en trekkfugl. Den trekker til Sør-Europa i oktober-november og er tilbake i april. Noen få overvintrer.
Green Bay Packers i NFL-sesongen 2019

Seriespill

Den 25. mars annonserte NFL at Packers skulle åpne sesongen mot Chicago Bears i NFL Kickoff Game 2019 torsdag 5. september, med Bears som hjemmelaget. Kampen hadde avspark 19:20 CDT, og ble sendt direkte på NBC. Den fulle terminlisten ble sluppet 17. april.
Daur (språk)

Daur eller dagur er et mongolsk språk. Språket blir primært snakket av den etniske gruppen daur, som i genetisk forstand er etterkommere av khitanerne. Daur er inndelt i fire dialekter: amur daur i nærheten av byen Heie, nonni daur på vestsiden av Nonnielven fra Qiqihar i sør til Morin Dawa Daur-banneret i nord, Hailar-daur sørøst for bydistriktet Hailar og en fjerde dialekt i nærheten av byfylket Tacheng i Xinjiang.
50 % av vokabularet i daur stammer fra mongolsk, mens 5-10 % er lånord fra kinesisk og 10% stammer fra mandsjuisk. Daur har også arvet et vokabular fra evenkisk og russisk, slik at omkring 20% av vokabularet er spesifikt for daur.
Under Qing-dynastiet (1644–1912) ble daur skrevet med det mandsjuriske alfabet. Daur bruker ingen standardskrift, men en pinyin-basert ortografi har blitt anbefalt. Daurfolket bruker mongolsk og kinesisk skrift, ettersom de fleste talende også kan disse språkene.
Port de Barcelona

Port de Barcelona («Barcelona havn») er hovedhavna til den katalanske byen Barcelona, og ligger mellom munningen til elva Llobregat og bydelen Barceloneta. Det store antallet turister i byen har gjort havna til Middelhavets viktigste, og verdens nest viktigste, havn for cruiseskip. Den er også en av Middelhavets viktigste havner for frakt av gods. Havna huser fire ulike aktiviteter: cruiseskip, ferjer og sportsbåter og frakt av gods. Hver av disse aktivitetene har sitt eget område.
Havna skal utvides ved å flytte munningen til Llobregat to kilometer sørover. Dette vil gi den fem nye terminaler en brygge på 1 300 meter som skal gi plass til de store cruiseskipene.
Garborgheimen

Garborgheimen er et jærhus i Time kommune. Den er kjent som et kunstnerhjem ettersom forfatteren Arne Garborg (1851–1924) ble født, vokste opp og bodde her inntil han flyttet hjemmefra som 16-åring. Stedet har vært museum siden 1951.
Huset ligger på gården Garborg i Time på Jæren, ca. 8 km fra Bryne og 5 km vest for Undheim. Huset ble bygget av Arne Garborgs foreldre Ane Oline og Eivind Aadneson Garborg i 1848, og var i familiens eie og bruk frem til 1869, da Eivind tok sitt eget liv. 3. februar 1939 ble Garborgheimen og Hå gamle prestegard fredet av Riksantikvaren. Etter initiativ fra garborgvennene Inge Krokann, Knut Liestøl og Rolf Thesen, overtok Time kommune Garborgheimen 8. april 1940. Kjøpesummen på 3000 kroner kom fra Bondeungdomslaget (1000) og Kirke- og undervisningsdepartementet (2000). Fram til 1947 bodde det folk i huset. Ved hundreårsjubileet for forfatteren i 1951 ble det museum.
Huset er skildret i Garborgs selvbiografiske skrifter, særlig i  romanen Fred, men også i Bondestudantar og Den bortkomne Faderen. Også i Haugtussa og i Knudaheibrev omtales huset og interiøret. 
Huset er et godt bevart jærhus og har vært fredet som kulturminne fra 1939. Innredningen og møbler fra 1850-tallet gir et godt bilde av den kulturelle og sosiale bakgrunnen til dikteren. Noen få gjenstander er stedsautentiske, blant annet den blå kisten, en hylle og en lysestake, mens det meste er tidsautentisk. 
Garborgheimen er tilgjengelig for publikum søndager fra påske til utgangen av september, hver dag i sommersesongen og ellers etter avtale.
I forbindelse med den planlagte etableringen av Nasjonalt Garborgsenter ble det i 2007–09 diskutert om senteret burde ligge i Bryne sentrum eller i tilknytning til eldre bygg med tilknytning til dikterens liv; Garborgheimen eller Knudaheio. Senteret ble til slutt lagt i sentrum av Bryne.
I april 2016 åpna Norges største digitale formidlingsløype, Garborgløypa, i Garborgheimen, Knudaheio og Time kyrkje.
Hælbreen

Hælbreen er en isbre på østsiden av det norske bilandet Peter I Øy i Antarktis. Den er om lag 3,5 kilometer lang og munner ut i Bellingshausenhavet mellom Tåbreen i nord og Raudvika i sør på von Bellingshausenkysten.
Sabaudia

Historie

Sabaudia er en av flere byer som er bygget på tørrlagte sumpområder nær Roma. Sumpene ble drenert på ordre fra Mussolini, og byene ble bygget for at fascistregimet vise fram de drenerte sumpene og å sørge for boligområder til den stadig økende befolkningen i Italias storbyer.
Synkronsvømming under Panamerikanske leker 1991

Synkronsvømming under Panamerikanske leker 1991 ble arrangert i Havanna på Cuba fra 2. til 18. august 1991. Det var åttende gangen som synkronsvømming var med i de Panamerikanske leker. Det var tre øvelser, alle kun for damer, solo, duett og lagkonkurranse. USA ble beste nasjon, de vant alle tre gullmedaljene.
Spinning (varemerke)

Spinning er et registrert varemerke for en type kondisjonstreningsprogram hvor deltakerne trener i lag på spesialbygde kondisjonssykler, ofte kalt spinningsykler. Treningen foregår vanligvis på treningssentre der laget blir ledet av en instruktør gjennom et planlagt forløp av sykling til musikk.
Vardenes skole

Historie

Vardenes skole ble byget i 1975 på en tomt som tidligere har tilhørt familien Kommedal, det var på den tiden en gård. På området finnes det rester av gamle steingjerder og det gamle kastansjetreet som enda står fra den tiden. Vardenes skole har utsikt mot Byfjorden, Hundvåg, Grødem, Bokn, Karmøy, Bru, Lineholmene, Sokn, Mosterøy, Åmøy, Rennesøy og Strandalandet. En fyrlykt er sentral i skolens logo, og en ekte fyrlykt står utenfor skolen. Fyrlykten var en gave fra Kystverket og er maken den som står på Vardenes.

Rehabilitering

Vardenes skole gikk gjennom en fullstendig renovering i årene 2008-2010 til en total kostnad av 115 millioner kroner. Da ble det installert en varmepumpe som henter varme til oppvarming fra fjellgrunnen 100 meter under parkeringsplassen. I tillegg ble skolebyggene omfattende oppgradert med vannbåren varme i alle rom, kraftig isolasjon av gulv, vegger og tak, effektivt ventilasjonsanlegg og moderne varme-/ventilasjons- og lysreguleringsautomatikk ved hjelp av IT og avanserte sensorer.

Musikkaula

De fleste fredager i løp av skoleåret samles elever og ansatte til sangsamling eller fellessamlinger i skolens musikkaula. Når trinnene har ansvar for fellessamlingene er også foreldrene til de ansvarlige elevene velkommen til samlingene.
Harry Chambers

Karriere

Chambers spilte for North Shields Athletic før han ble hentet til Liverpool av manager Tom Watson i April 1915. Uheldigvis signerte han like før den engelske ligaen tok en pause på grunn av 1. verdenskrig, så han spilte i følgende klubber før han gjorde sin debut for Liverpool: Kings Park (lån), Belfast Distillery (under krigen) og Glentoran (under krigen).
Debuten hans kom i en 1. Divisjons kamp borte mot Bradford på Valley Parade 30. august 1919 i en kamp Liverpool vant 3-1. Han åpnet scorings-kontoen sin for Anfield klubben i denne kampen.
Etter å ha scoret i debuten etablerte han seg raskt til å bli den udiskutable målkongen på Liverpool i årene etter krigen. Han ble topscorer i klubben 4 år på rad. Hans mange mål hjalp Liverpool til å vinne ligaen både i sesongene 1921/1922 og 1922/1923. i Disse to sesongene scoret han 41 mål på 72 kamper, noe som gjør at han scoret et mål for hver 1.76 kamp. Totalt scoret han 151 mål på 338 kamper for Liverpool inkludert et minneverdig hat-trick i 5-1 seieren mot byrival Everton på Anfield i oktober 1922.
Venstrebenete Chambers med kallenavnet "Smiler" (smileren) spilte 8 landskamper for England og scoret 5 mål. Debuten på landslaget fikk han 22. oktober 1922 på The Hawthorns, (hjemmebanen til West Bromwich, mot Irland hvor han gjorde begge målene da England vant 2-0.
Chambers forlot Liverpool til West Bromwich i april 1928 da han var blitt 32 år gammel. Selv om hadde scoret et mål for hver 2,2 kamp for Liverpool ble han i West Bromwich av en eller annen grunn benyttet som forsvarsspiller. Før han ga seg som aktiv spiller var han også innom Hereford.
Chambers døde i 1949, 52 år gammel.
Todor Zjivkov

Bakgrunn

Zhivkov ble født i den bulgarske landsbyen Pravets, inn i en fattig bondefamilie. I 1928 ble han med i den bulgarske Nasjonale ungdomsunion (BSNM), en organisasjon som var nært knyttet til den bulgarske arbeiderparti (BRP) – senere det bulgarske kommunistpartiet (BKP).

Politiker

I 1932 sluttet han seg til BRP og  tjenestegjorde senere som sekretær for diverse politiske komiteer og for fylkesnemnda i Sofia. Selv om kommunistpartiet BRP ble forbudt ved lov sammen med alle andre politiske partier etter opprøret 19. mai 1934, fortsatte flere av vararepresentantene og deres støttespillere, deriblant Zhivkov å holde taler og kommunistiske møter. 
Under den andre verdenskrig deltok Todor Zhivkov i motstandskampen for Bulgaria mot det nasjonalsosialistiske Tyskland. I 1943 var han involvert i organiseringen av en  partisan-avdeling i og rundt hans fødested, og han ble utnevnt til nestkommanderende i partisanenes operasjoner i Sofia og området rundt iløpet av sommeren 1944. Etter 9. september 1944 ble Zhivkov leder for politiet i Sofia, og han var medlem av Narodna Militsiya (People's milits). 
Han ble valgt inn i sentralkomiteen til det bulgarske kommunistpartiet som kandidat-medlem i 1945 og som fullt medlem i 1948. 
Han ble landets president fra 1971 til 1989. Zhivkov ble utnevnt til Helt av Sovjetunionen i 1977. En heroisk statue av ham ble reist på hans fødested, men Zjuivkov fikk den behørig tatt ned igjen for å hindre at en personlig kult ble voksende rundt ham. Statuen ble gjenreist igjen etter hans død.
I 1992 ble han dømt for underslag av statlige midler og dømt til syv års fengsel. På grunn av alderdom og skrøpelig helse, fikk han lov til å sitte hans periode i husarrest. Han ble til slutt frikjent av den bulgarske høyesterett i 1996. 
Zhivkov beholdt sin interesse i politikk og offentlige anliggender frem til sin død i august 1998, i en alder av 86 år. Etter hans død ble alle tiltalepunkter mot ham henlagt.
Bob Hope Chrysler Classic 2006

Bob Hope Chrysler Classic 2006 var en golfturnering på PGA-touren som ble arrangert i Palm Springs i California 16. til 22. januar 2006.
Bob Hope Chrysler Classic ble spilt første gang i 1960 under navnet Palm Springs Golf Classic. Bob Hope gav sitt navn til turneringen i 1965. Den er kjent for sin «pro-am»-konkurranse, hvor lag med profesjonelle og amatører, hovedsakelig kjendiser, spiller sammen.
Formatet er unikt blant turneringene på PGA-touren. Det spilles over fem dager og fire forskjellige baner. I 2006 var banene The Classic Club (7305 yards, par 72), Bermuda Dunes Country Club (6927 yards, par 72), La Quinta Country Club (7060 yards, par 72) og PGA West/Arnold Palmer Course (6950 yards, par 72).

Pro-am

Publikum har alltid strømmet til Bob Hope Chrysler Classic på grunn av «pro-am»-konkurransen, hvor de profesjonelle golferne spiller på lag med amatører, hovedsakelig kjendiser fra filmbransjen, musikkbransjen og fra andre idretter. Amatørene spiller de fire første dagene; den femte dagen spiller de profesjonelle alene. Amatørene deles inn i lag på tre som spiller sammen alle fire dagene. I 2006 deltok blant andre Samuel L. Jackson (handicap 5), Matthew McConaughey (10), Justin Timberlake (6), Alice Cooper (6), Michael Bolton (11), Mark Wahlberg (5), Carson Daly (9), George Lopez (14), Craig T. Nelson (5) og Yogi Berra (18).
Norgesmesterskapet i alpint 2006

Norgesmesterskapet i alpint 2006 var det norske mesterskapet i alpin skiidrett. Mesterskapet ble arrangert fra 19. til 26. mars 2006. Aksel Lund Svindal ble historisk med å vinne samtlige fem øvelser i NM.